În sezonul 2013-2014 a câștigat etapa de Cupa Mondială de la Leipzig, apoi a cucerit o medalie de bronz la cea de la Rio de Janeiro. La Campionatul European de la Strasbourg a fost învinsă în tabloul de 16 de franțuzoaica Joséphine Jacques-André-Coquin. La proba pe echipe Rusia a trecut strâns de Polonia, apoi a dominat Estonia, dar a pierdut cu România în finală scorul fiind 38-34. La Campionatul Mondial de la Kazan, Kolobova a fost eliminată din nou în tabloul de 16, de data asta, de italianca Rossella Fiamingo, care a câștigat medalia de aur în cele din urmă. La proba pe echipe a câștigat la o tușă cu Coreea de Sud în sferturile de finală, apoi a dominat Ungaria și Estonia, cucerind al doilea titlu mondial consecutiv. Kolobova a încheiat sezonul pe locul 8.